Lav et referat af nedenstående tekst:

Tekst:
For Louise Abildgaard Pedersen fra Jerslev fik 2023 en kedelig start. Nytårsnat blev facaden på det hus, som hun bor i, sprøjtet til med ketchup, flydende margarine og sovsekulør. - Det er pisseirriterende, konstaterer hun. For hvor nogle måske vil tænke, at det blot er nytårsløjer og let kan fjernes med vand og sæbe, så er det sin sag, når de farverige og fedtholdige substanser ender på træværk og en hvidmalet murstensvæg. - Jeg er opdraget til, at man kun laver nytårsløjer, som man selv kan se det sjove i. Og det her… det er ikke sjovt, siger hun. For kuløren kan ikke vaskes af murstensvæggen og mahognitræet i husets hoveddør har taget varig skade af den fedtholdige margarine. Derfor er Louise da heller ikke i tvivl: Grænsen mellem uskyldige nytårsløjer og decideret hærværk er klart overtrådt. - At komme hjem til det her, det er fandme træls, siger hun. Færre sager i år Louise Abildgaard Pedersen er blot en af mange nordjyder for hvem 2023 begyndte med en sag om hærværk. Hos Nordjyllands Politi har man i løbet af årets to første dage indtil videre modtaget 37 anmeldelser om hærværk i forbindelse med nytåret. Det fortæller vicepolitiinspektør Sune Myrup. - Langt hovedparten af de sager, som vi registrerer lige nu, er postkasser, som er blevet sprængt i luften. Vi ser desuden en del hærværksanmeldelser om biler, hvor bagruden er sprængt i luften, eller et sidespejl er blevet slået af, fortæller han. Netop hærværk mod biler kan Anne Vinther Jensen fra Bjergby tale med om. 2023 var blot to timer gammelt, da bagruden i hendes Ford Fiesta stod for skud. - Der siger min veninde til mig, at jeg lige skal komme ud. Og så kan vi se, at bagruden på bilen er totalsmadret. Og vi har ingen ide om, hvordan det er sket, fortæller hun. Omkring bilen var der dog ingen tegn på afskudt fyrværkeri, hvorfor hun ikke er i tvivl om forklaringen på den knuste bagrude. - Det er decideret hærværk. Altså det kommer jo til at koste mange penge at få lavet, konstaterer Anne Vinther Jensen. Men til trods for at Nordjylland heller ikke i år gik fri af hærværk begået nytårsaften og -nat, er de 37 sager indtil videre et markant fald i forhold til tidligere år. I både 2020 og 2021 lød opgørelsen efter nytår på 57 sager. - Vi er selvfølgelig tilfredse med, at vi kan se et fald. Jeg ved godt, at vejret nok også har spillet en lille smule ind i år. Men vi synes selvfølgelig, det er ærgerligt, at vi skal registrere de her sager. Når det er sagt, gør vi det selvfølgelig – og er der noget at gå efter, så efterforsker vi dem, forsikrer Sune Myrup. Håber de melder sig I Jerslev står Louise Pedersen overfor en anseelig rengøringsopgave – samtidig med at hun er overbevist om, at husets facade ud mod gaden skal males igen. Det er kun et halvt år siden, at huset senest fik en overhaling af en maler. - Så det er forfra, konstaterer hun tørt. Af samme grund håber hun, at personerne, som nytårsnat sendte kaskaderne af ketchup, margarine og kulør afsted mod husets facade, vil give sig til kende. - Jeg håber da, at de har mod nok til at komme ned og sige ’det er vi fandme godt nok kede af! Skal vi ikke lige hjælpe med at fjerne det?’ Men er løjer ikke en del af det, at det er nytår? - Jo! Men det her er ikke løjer. Det er hærværk. Det er jo noget, der kommer til at koste penge. Og så længe det koster penge, så synes jeg ikke det er i orden, fastslår Louise Pedersen.

Referat:
Igen i år har flere nordjyder været udsat for særdeles grove nytårsløjer. Hos Louise Pedersen fra Jerslev skal en hel husfacade atter males efter hærværk nytårsnat.